Jarkko ja Laura

Jarkko ja Laura oli suomalainen iskelmäduo, joka edusti Suomea Euroviisuissa Madridissa vuonna 1969 Toivo Kärjen säveltämällä ja Juha Vainion sanoittamalla kappaleella ”Kuin silloin ennen”. Jarkon ja Lauran sijoitus oli kahdestoista (kuudella pisteellä).

 Duon jäsenet 
 Jarkko Aslak Antikainen (9. elokuuta 1950 Helsinki – 18. lokakuuta 2025 Marbella)
 Laura Ruotsalo (s. 12. elokuuta 1949)

Ura
Jarkko Antikainen aloitti julkisen laulu-uransa jo pikkupoikana, kun hänet hyväksyttiin jäseneksi Cantores Minores -poikakuoroon. Sittemmin hän opiskeli myös pianon, viulun ja huilun soittoa. Myös Laura Ruotsalo harrasti jo pienestä pitäen laulua sekä pianon ja viulun soittoa. Heidän tiensä yhtyivät, kun Jarkko perusti Hobbyguys-trion, johon myös Laura sittemmin liittyi. Trion hajottua he perustivat oman duonsa, ja yleisöön teki vaikutuksen heidän herttainen ja romanttisen turvallinen laulu- ja esiintymistyylinsä.Latva, Tony – Tuunainen, Petri: Iskelmän tähtitaivas: 500 suomalaista viihdetaiteilijaa, s. 136. Porvoo-Helsinki: WSOY, 2004. . 

Jarkon ja Lauran läpimurtokappale oli Lauran sanoittama ja säveltämä ”Meidän laulumme” vuodelta 1966. Heidän muita tunnettuja kappaleitaan ovat muun muassa Gilbert Bécaud’n säveltämä ”Se oli silloin” (1968), Esther & Abi Ofarimin kansainvälisen hitin suomalaisversio ”Rakkahin Rokkefeller” (1968), Michel Legrandin elokuvasävelmä ”Samanlainen onni” (1970) sekä Toivo Kärjen ”Kai tavataan jälleen” (1970). Kaikkiin näihin suomenkieliset sanat teki Juha Vainio.Jarkko ja Laura.  Äänitearkisto. Viitattu 8.8.2017.

Duo jatkoi säännöllisiä esiintymisiä vuoteen 1974 saakka, ja sen jälkeen Jarkko Antikainen alkoi työskennellä perheensä tekstiiliyrityksissä Bombus ja Brenda. Hän myi yritykset vuonna 2003 ja toimi sen jälkeen yrittäjien mentorina. Duo Jarkko ja Laura jatkoi esiintymisiä satunnaisesti.

Laura Antikaiselta on ilmestynyt sooloalbumi Tyttö kaupungista vuonna 2004.http://www.ananas-tuotanto.com/levyinfo/index.htm 

Yksityiselämä
Duon jäsenistä Jarkko Antikaisesta ja Laura Ruotsalosta (myöhemmin Antikainen) tuli aviopari vuonna 1975.Jarkko ja Laura, eurovisionuniverse.com. Viitattu 15.12.2025 Jarkko Antikainen kuoli 18. lokakuuta 2025. Pariskunnan vanhin poika Janne Antikainen (k. 21.3.2023) oli ammattimuusikko. Samoin Jarkon ja Lauran kaksi nuorempaa poikaa työskentelevät musiikin parissa.

 Valikoitu diskografia 
 Jarkko ja Laura (1970, Finnlevy)


 Lähteet 

 Aiheesta muualla 
 Viralliset kotisivut. 

Luokka:Suomalaiset duot
Luokka:Suomalaiset iskelmäyhtyeet
Luokka:Suomen euroviisuedustajat
Luokka:Vuoden 1969 euroviisuedustajat